ฮั่งเส็งปิดลบ 49.53 จุด หลังข้อมูลศก.จีนอ่อนแอ
ฮั่งเส็งปิดลบ 49.53 จุด หลังข้อมูลศก.จีนอ่อนแอ
11 พ.ย. 2558

ดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ โดยดัชนีฮั่งเส็งลดลง 49.53 จุด หรือ 0.22% ปิดวันนี้ที่ 22,352.17 จุด เนื่องจากข้อมูลเศรษฐกิจจีนที่ได้มีการเปิดเผยในวันนี้ส่วนใหญ่บ่งชี้ถึงการชะลอตัว
สำนักงานสถิติแห่งชาติจีนรายงานว่า ผลผลิตภาคอุตสาหกรรมของจีนในเดือนต.ค.เพิ่มขึ้น 5.6% เมื่อเทียบเป็นรายปี ในขณะที่ผลผลิตภาคุอตสาหกรรมเดือนก.ย. เพิ่มขึ้น 5.7%
ด้านการลงทุนในภาคอสังหาริมทรัพย์ในช่วงเดือนม.ค.-ต.ค.ปีนี้ เพิ่มขึ้น 2% เมื่อเทียบเป็นรายปี สู่ระดับ 7.88 ล้านล้านหยวน (1.24 ล้านล้านดอลลาร์สหรัฐ) แต่ตัวเลขดังกล่าวชะลอตัวลง 0.6% เมื่อเทียบกับช่วง 3 ไตรมาสแรกของปีนี้
ขณะเดียวกัน กระทรวงพาณิชย์จีนเปิดเผยว่า ตัวเลขการลงทุนโดยตรงจากต่างประเทศ (FDI) ของจีนในเดือนต.ค.เพิ่มขึ้น 4.2% เมื่อเทียบรายปี แตะระดับ 8.77 พันล้านดอลลาร์ ซึ่งชะลอลงจากที่ขยายตัว 7.1% ในเดือนก.ย.
 